Girls High antwoord op Jeugliga se eise oor ‘rassisme’Die hek van die Pretoria Girls High School. Foto: Twitter Die ANC Jeugliga het ŉ memorandum aan die spogmeisieskool Pretoria High School for Girls gestuur, waarin hy onder meer eis dat dié skool se gedragskode hersien word en dat ŉ onafhanklike party aangestel word om bewerings van rassisme by die skool te ondersoek. Daar moet ook heeltemal weggedoen word met die skool se beleid oor hoe meisies hul hare moet dra. “Ons aandag is gevestig op die probleem van rassisme, wat steeds by Pretoria High School for Girls plaasvind. Dit is nie ŉ nuwe probleem nie. In 2016 reeds het leerders in opstand gekom teen die gedragskode wat bepaal dat swart studente hul hare moet reguit maak,” lui die Jeugliga se memorandum aan die skool. Die skool het hierop geantwoord dat die haarbeleid reeds hersien is om “afro’s” toe te laat, mits dit netjies en goed versorg is en nie ander leerders belemmer om die bord voor in die klas te kan sien nie. “Die skool se gedragskode is ook reeds in 2017 hersien en alle belanghebbendes se insette is destyds in ag geneem. Die kode sal weer tydens die vierde kwartaal van die jaar hersien word,” het die skool gesê. Een van die bewerings deur ‘n leerder van Pretoria Girls High School. Foto: ANA Leerders aan dié skool het in Junie betoog oor wat hulle beskou as ŉ gebrek aan transformasie, het Maroela Media berig. Leerders het toe reeds gevra vir ŉ hersiening van die skool se gedragskode en die verwydering van enige diskriminerende klousules daarin. Dit sluit in tugstappe vir laatkommery. Die leerders voer aan dit penaliseer swart leerders omdat talle van hulle weens die destydse apartheidsbeleid ver van die skool af woon. Volgens die Jeugliga kla van die swart leerders dat die skool weier om na hul griewe te luister of klagtes van rassisme te ondersoek. Daarom het hulle die volgende geëis: Die Jeugliga het gevra dat die skool se beheerliggaam, asook die LUR vir onderwys in die provinsie, binne 21 dae aan dié eise gehoor gee. “Die partye se versuim om hierdie saak aan te raak, sal ŉ negatiewe uitwerking op die leerders en die samelewing as geheel hê,” lui die memorandum. Die skool het verder aangedui dat hulle die moontlikheid ondersoek om isiZulu as keusevak aan te bied deur onder meer ŉ opname onder leerders te doen om vas te stel hoeveel leerders graag dié vak wil neem. Die skool sê ook hy is reeds besig om rassisme as instelling aan die skool aan te pak, maar gaan nie die indiensnemingsproses hersien nie. “Die transformasie van die personeelkorps om die demografie van die skool te weerspieël word aangepak soos en wanneer poste beskikbaar word. Die sleutelvereistes van die pos moet egter in ag geneem word.” Die skool wys daarop dat ŉ verslag oor die ondersoek wat in 2016 gedoen is reeds aan die publiek beskikbaar gestel is.